小山叢桂
作者：高似孫
朝代：宋

paragraphs: 桂樹叢生兮山之幽，匽蹇布濩兮翠交流。
壑谿錯互兮雲崒霄，石戔戔兮溜鳴瑶。
鶴陰陰兮猿嗷嗷，攀援桂枝兮聊佳留。
聊佳留兮遲遲，訊有華兮東籬。
風景兮不可支，襟將舒兮孰怡。
碕兮曲，山崒屼，攬賾邃兮心愰惚。
潏兮沕，寥兮瑟，檉蘿密叢灌盤紆兮杳藏日。
嶙峋鑿落兮蕫蘢回複，榛薄葐蒀兮葩華棻郁。
青蘿素蔓兮薇蕪彧毓，兕勇熊遒兮來嘯來伏。
山中崊崊兮嵬嵬，泠泠兮濟濟。
蛩唧兮禽嘶，秋風兮自來。
攀桂枝兮聊須留。
桂花開兮芙蓉寒，桂花落兮芰荷乾。
若人兮悲秋，山中兮胡爲不可留。